**GEOGRAFIJA, 7. razred, 3. teden** (30. 3. – 3. 4. 2020)

1. **šolska ura: POVRŠJE SEVERNE EVROPE**
* V **učbeniku** na **str. 81** si spodaj dobro oglejte **prerez Skandinavije** po 62. vzporedniku od norveške obale do Finske plošče. To območje poiščite še v **atlasu** na **str. 38-39**. Če ste gledali prav, bi morali opaziti tri različne naravne enote: **gorovje**, **nižji svet – ploščo**, vmes pa **zaliv**.
* Iz **zadnjega dela delovnega zvezka** izrežite **nemo reliefno karto Severne Evrope** (sivkaste barve, na njej je Skandinavski polotok). **Nalepite** jo v zvezek. Naravne enote **zapišite** v zvezek, **oštevilčite** in **označite na nemi karti**. **Zapis najdete tudi na naslednji strani tega dokumenta.** Pri iskanju naravnih enot si pomagajte z opisi v **učbeniku** na **str. 81-82** ter z **atlasom**, str. 28-29 (zemljevid celotne Evrope):
	+ staro **Skandinavsko gorovje**
	+ **Botniški zaliv**
	+ **Finska plošča** (tu je zelo veliko jezer, zato se ji reče tudi **Finsko pojezerje**)
	+ **Baltsko morje**
	+ polotok **Jutland** (ali **Jutlandij**a ali **Jylland**) – tu leži država Danska
	+ **Ruska plošča** – na njej ležijo pribaltske države, je pa plošča zelo velika in se širi proti vzhodu vse do Urala
* V **učbeniku** na **str. 82-83** si preberite še o **nastanku površja Severne Evrope**. Debelino ledu, ki je prekrival ta del Evrope med ledeno dobo, si lahko ogledate v **atlasu** na **str. 29**, manjši zemljevid zgoraj. Ledeni pokrov je s svojo težo močno preoblikoval površje in ustvaril **tipične ledeniške oblike**. **Poznati morate**:
	+ **fjord** (zelo dober prikaz nastanka je v **učbeniku** na **str. 82**, če pa si v **atlasu** na **str. 38-39** ogledate obalo Norveške, jih boste takoj opazili – fjordi so vsi tisti deli morja, ki se »zajedajo« v obalo – prikaz zelo dolgega fjorda je v atlasu spodaj – poglejte merilo!!)
	+ **fjell**
	+ **ledeniške morene** (glejte tudi snov nazaj, pri Alpah v Srednji Evropi)
	+ **ledeniška jezera** (glejte Finsko!)
* V **učbeniku** na **str. 83-84** si **preberite** del o **Islandiji** in njenih posebnostih. Spoznajte njen **nastanek** (vulkani in potresi, ledeniki). Ugotovite, kaj je to **gejzir**, zakaj pride do njegovega nastanka in za kaj Islandci izkoriščajo vročo vodo iz notranjosti Zemlje.
	+ Na tem mestu <https://www.youtube.com/watch?v=-_5Ce7JgBPM> si lahko ogledate zelo zanimiv **prispevek o gejziru na Islandiji**. Izbruh je prikazan v počasnem posnetku.
* **Zapišite povzetek snovi v zvezek.** (najdete ga na naslednji strani tega dokumenta)
* **Ponavljanje in utrjevanje**:
	+ V **delovnem zvezku** na **str. 24-25** rešite **vaji 35** in **36**.
1. **šolska ura: PODNEBJE IN RASTLINSTVO SEVERNE EVROPE**
* V **učbeniku** na str. **84-86** si **preberite** besedilo o **podnebju in rastlinstvu v Severni Evropi.** S pomočjo **klimogramov** Bergna in Kuopia ponovite značilnosti **oceanskega** (vpliv Severnoatlantskega morskega toka!) in **celinskega podnebja**. Za boljšo predstavo oba kraja poiščite tudi v **atlasu** (pomoč kazala).
* Ponovite, kaj sta so **polarni dan** in **polarna noč** (zvezek iz 6. razreda, splet …).
* Ponovite, kaj je to **tundra**. Na **zemljevidu** v **učbeniku** na **str. 86** si dobro oglejte, katere **vrste rastlinstva** prekrivajo določene predele Severne Evrope. Razmišljajte, zakaj (povezava s podnebjem!).
* **Zapišite povzetek snovi v zvezek.** (najdete ga na zadnji strani tega dokumenta)
* **Ponavljanje in utrjevanje**:
	+ V **delovnem zvezku** na **str. 25-26** rešite **vaji 37** in **38**.
1. šolska ura: vprašanja za ponavljanje in utrjevanje Zahodne Evrope

**Površje Severne Evrope**

Iz zadnjega dela delovnega zvezka izrežite nemo karto površja Severne Evrope (sivkaste barve), jo prilepite v zvezek in na njej označite spodaj naštete naravne enote.

* **Skandinavsko gorovje** (najvišji vrh Galdhoppigen, 2469 m)
* **Botniški zaliv**
* **Finska plošča** oz. pojezerje
	+ Plošča je nižinski ali rahlo valovit svet ter je sestavljena iz zelo starih kamnin.
* **Baltsko morje**
* **polotok Jutland**
* del **Ruske plošče**
	+ Površje je uravnano in ponekod nekoliko valovito.

**Značilne ledeniške reliefne oblike:**

* **Fjord:** nekdanja rečna dolina, ki jo je ledenik razširil in poglobil (značilna oblika U), kasneje pa jo je zalilo morje.
* **Fjell:** gorato in planotasto površje, ki se dviguje nad fjordi in se razteza proti notranjosti.
* **Ledeniške morene:** material, ki ga je ledenik pustil za seboj, danes v obliki nizkih vzpetin na rahlo valovitem nižinskem površju.
* **Ledeniška jezera:** med morenami je zastala voda.

**Islandija** je otok številnih vulkanov in potresov:

* **Gejzir**: občasen izbruhi pare in vroče vode, ki na določenem mestu brizgne iz tal na površje.
* Islandci vročo vodo iz zemeljske notranjosti izkoriščajo za ogrevanje stanovanj in rastlinjakov.
1. šolska ura: zapis v zvezek

**Podnebje in rastlinstvo Severne Evrope**

**Podnebje**

1. **Oceansko podnebje** (klimogram Bergna):
* celotna Danska in obalni deli Norveške
* vpliv toplega Severnoatlantskega morskega toka
1. **Hladno celinsko podnebje** (klimogram Kuopia):
* v notranjosti celine na Švedskem in Finskem
* zimske temperature so globoko pod ničlo
1. **Prehodno celinsko podnebje:**
* pribaltske države
* zaradi lege ob Baltskem morju pozimi ni tako mrzlo

Padavin je največ na zahodnih pobočjih Skandinavskega gorovja, nato pa se proti notranjosti (vzhodu) naglo zmanjšujejo.

Severna Evropa leži v zmerno toplem, subpolarnem in mrzlem toplotnem pasu. V krajih severno od severnega tečajnika se pojavita **polarni dan** in **polarna noč**.

**Rastlinstvo:**

* **tundra** (mahovi in lišaji
* iglasti gozdovi (bor, smreka)
* mešani in listnati gozdovi
* na jugu Severne Evrope in v pribaltskih državah je vse več travnikov in obdelovalnih površin